Store norske leksikon (forening)

Store norske leksikon (tidligere Store norske leksikon AS og Norsk nettleksikon) er en ideell forening som utgir fem leksikon på nett: Store norske leksikon, Norsk biografisk leksikon, Store medisinske leksikon, Norsk kunstnerleksikon. og Lille norske leksikon. 

Forsøket på å drive Store norske leksikon som gratis nettleksikon av Kunnskapsforlaget førte ikke til ønskede resultater, og 1. juli 2010 ble eierskapet og rettighetene til domenet snl.no overdratt til Fritt Ord og Sparebankstiftelsen DnB NOR. Stiftelsene stilte midler til rådighet for at snl.no skulle drives og utvikles videre. 

En varig, institusjonell løsning kom høsten 2014 da rektormøtet for de norske universitetene bestemte seg for å ta kollektivt ansvar for leksikonet, og etablerte Foreningen Store norske leksikon høsten 2014.

 Eiere og styre 
Foreningen er eid av Stiftelsen Fritt Ord, Sparebankstiftelsen DNB, Det Norske Videnskaps-Akademi, Norsk faglitterær forfatter- og oversetterforening, Universitetet i Bergen, Universitetet i Agder, Nord universitet, Universitetet i Stavanger, Universitetet i Oslo, Universitetet i Tromsø, Norges miljø- og biovitenskapelige universitet, Norges teknisk-naturvitenskapelige universitet,
OsloMet, Meteorologisk institutt, Nasjonalmuseet for kunst, arkitektur og design, Universitetet i Sørøst-Norge,
Det Norske Akademi for Språk og Litteratur, Høgskolen på Vestlandet, Høgskolen i Østfold, Nynorsk kultursentrum og
Det Kongelige Norske Videnskabers Selskab.

Styreleder for foreningen er Knut Olav Åmås fra Fritt Ord. Styret har ellers medlemmer fra universitetene og andre organisasjoner.

 Sjefredaktører 
Erik Bolstad har vært sjefredaktør siden 2016. Han etterfulgte Anne Marit Godal, som da hadde vært sjefredaktør fra januar 2011 til november 2016.

Referanser

Eksterne lenker
 Store norske leksikons nettsider
 Bloggen «Leksikonbloggen»
 Bloggen til Snl AS hos forskning.no


Kategori:Norske ideelle organisasjoner